text: Europa – El MÓN JURÍDIC D'ELISABET PLANAS
  Iniciatives sobre les patents arran del canvi normatiu d'EUA
  Avui em vull fer ressò de la creació d'IP Europe, que el passat 26 de gener de 2016 ocupava la pàgina 59 de La Vanguardia. IP Europe, com podeu llegir, és una associació que neix per tal de protegir a les empreses europees i defensar el sistema de patents europeu davant el canvi normatiu que ha tingut lloc als EUA.
  Posted on 1 febrer 2016 by elisabetplanas. | Etiquetat Europa, Mercantil	| Deixa un comentari
  Nova oportunitat des d'Europa als afectats per la hipoteca
  Els últims dies del mes passat, tal i com faig cada mes, vaig enviar a La Torre el meu article per a l'edició impresa del diari del mes següent, és a dir, de setembre. Avui, però, i des del passat dissabte 6 de setembre de 2014 que es va publicar al BOE el Reial Decret de Mesures Urgents en Matèria Concursal, la situació ha canviat i ha quedat regulada tal i com expliquem en el post de data posterior a aquest.
  El passat 17 de juliol els afectats per la hipoteca tornaven a veure com des del Tribunal de Justícia de la Unió Europea (TJUE) se'ls donava alè a seguir lluitant pel seu habitatge en el marc d'una execució hipotecària. Una nova sentència que, com la del cas Aziz del 14 de març de l'any passat, qüestiona el procés judicial que ha de resoldre l'impagament de la hipoteca. Qui es trobi en ple procés de "desnonament" té una oportunitat més per frenar la pèrdua del seu habitatge.
  La resolució del TJUE neix de la qüestió prejudicial que l'Audiència Provincial de Castelló planteja en relació al recentment reformat article 695 de la Llei d'Enjudiciament Civil (LEC) (per la Llei 1/2013, de 14 de maig, fruit de la sentència Aziz, introduïnt la possibilitat d'oposar-se per l'existència de clàusules abusives en el préstec hipotecari), que regula el tràmit d'oposició del deutor, la seva resolució i els seus efectes. En concret, el seu apartat 4 estableix: "contra l'auto que ordeni el sobresseïment de l'execució o la inaplicació d'una clàusula abusiva podrà interposar-se recurs d'apel·lació. Fora d'aquests casos, els autos que decideixin l'oposiciò a què es refereix aquest article (el 695) no seran susceptibles de cap recurs". I això què vol dir? Doncs que només podrà apel·lar la resolució el banc en el cas que aquesta resolució li sigui desfavorable. El tribunal de Castelló considera que aquesta impossibilitat de recórrer en què es deixa al deutor hipotecari pot xocar amb la normativa europea i la pròpia jurisprudència del TJUE, com la que creava la sentència Aziz, així com amb el principi del dret a la tutela judicial efectiva que proclama l'article 47 de la Carta del Drets Fonamentals de la UE.
  El TJUE considera que el deutor hipotecari es troba certament desprotegit encara i malgrat la reforma operada per la Llei 1/2013, de 14 de maig, de mesures per a reforçar els deutors hipotecaris.
  L'anàlisi que fa el TJUE de la legislació processal espanyola el porta a considerar diverses qüestions: a) que no pugui recórrer el deutor hipotecari la resolució que desestima la seva oposició, tot i que no és per se contrària a la normativa que protegeix els consumidors en la contractació que contingui clàusules abusives; i unit a què b) malgrat que el deutor disposa d'una arma al marge del procediment d'execució hipotecària, que és que pot sol·licitar en un procediment diferent davant d'un altre jutge (el mercantil) la nul·litat de les clàusules abusives que el seu préstec hipotecari conté, la LEC restringeix extremadament la suspensió del procediment d'execució hipotecària, fent ineficaç acudir a aquesta via quan no queda altra opció, ja que la resolució favorable d'aquest altre procediment pot arribar tard; c) que en canvi el banc pugui recórrer en apel·lació; suposa un desequilibri massa gran entre banc i consumidor, no ja en l'esfera contractual, sinó en el procediment i les armes que cadascun tenen per discutir aquest contracte que els vincula.
  I així, el tribunal europeu declara que la normativa europea, i en concret la relativa a la protecció dels consumidors en la contractació que contingui clàusules abusives s'oposa a l'actual sistema d'execució hipotecària espanyol.
  La sentència fa justícia amb la situació dels afectats per les hipoteques, i mai millor dit, obrint-los una porta a mantenir l'habitatge. Una porta que té forma de termini (que acaba el proper 15 de setembre) per tal que els que es trobin en plena execució hipotecària, puguin interposar un incident de nul·litat d'actuacions per haver-se trobat impedits de recórrer.